HOU ONS ASB NEDERIG...
Die vraag kan gevra word of mense nog so selfsugtig in hulle optrede teenoor mekaar sou wees indien hulle volle begrip van hulle status hier op aarde gehad het. Die moderne mens glo dat hy sy eie baas is en daarom kan doen en sê wat hy wil. As ons vir hierdie lewe aan onsself behoort, sal dit ook in die lewe hierna so wees en wát 'n ellendige vooruitsig om tot in ewigheid slaaf van die sonde te wees! Lees weer Rom 14:7 en 8: "Want niemand van ons leef vir homself nie en niemand sterf vir homself nie; want as ons lewe, leef ons tot eer van die Here; en as ons sterwe, sterf ons tot eer van die Here..." Kom ons praat geduldiger met mekaar, en help mekaar vrywilliglik met klein en groot take – tot eer van die HERE!
KORSIES OP DIE RUGBYVELD (27)
In die dae toe klubrugby meestal deur Maties en Tukkies oorheers is, het die Shimlas een jaar 'n goeie oorwinnng oor die sterk span van Tukkies behaal. Een van hulle spelers was die haker Wessel Lightfoot wat ook vir die Vrystaat gehaak het en bekend was vir sy godsdienstige oortuigings. Die manne vra hom toe ná die wedstryd in die kleedkamer om 'n gebed te doen. Saam in die kringetjie staan toe ook die rektor en viserektor van die Vrystaatse Universiteit.
Ou Wessel sê toe in sy gebed dankie vir die wedstryd wat hulle kon geniet, dat niemand beseer is nie en dat hulle boonop gewen het. Toe sluit hy af met: "En help ons assebief dat ons nie windgatte word nie!"